Ritratt: Wikimedia Commons  Tim ta' investigaturi identifikaw lil Arnold van den Bergh bħala l-persuna suspettata li kixfet fejn kienu qegħdin jistaħbew Anne Frank u familtha biex ma jinqabdux mis-suldati tan-Nażi fit-Tieni Gwerra Dinjija. B'konsegwenza ta' dan it-tradiment, Anne Frank mietet f'kamp ta' konċentrament fl-1945, ta' 15-il sena, wara li kienet ilha sentejn moħbija. Skont l-investigaturi, van den Bergh, raġel Lhudi li kien jgħix f'Amsterdam, x'aktarx għamel dan biex isalva lil familtu. Van den Bergh kien membru tal-Kunsill Lhudi ta' Amsterdam, li l-membri tiegħu kienu jimplimentaw il-liġijiet tan-Nażi. Fl-1943, il-membri ta' dan il-Kunsill intbagħtu f'diversi kampijiet ta' konċentrament. Skont l-investigaturi, van den Bergh ma ntbagħatx f'kamp ta' konċentrament mal-kumplament tal-Kunsill Lhudi. Skont l-investigazzjoni, membru tal-Kunsill Lhudi kien qiegħed jagħti informazzjoni lis-suldati tan-Nażi. It-tim investigattiv identifika lil van der Bergh bħala s-suspettat, wara li kien ilu sitt snin jinvestiga dan il-każ. Permezz ta' teknoloġija li biha t-tim seta' jidentifika l-persuni li kienu jafu lill-familja Frank, u r-relazzjoni li kellhom magħhom, it-tim investigattiv setgħu jinvestigaw il-każ fl-inqas ħin possibbli. Apparti minn hekk, it-tim investigattiv sab kopja ta' nota anonima mibgħuta lil missier Anne Frank, li fuqha nkiteb li Arnold van den Bergh kien il-persuna responsabbli għall-ħtif tal-familja ta' Anne Frank.